Openbare beskermer beweer sy vorder met Vrede-suiwelondersoekDie Openbare Beskermer, adv. Busisiwe Mkhwebane. (Foto: Twitter) Die openbare beskermer (OB), adv. Busisiwe Mkhwebane, beweer sy vorder daarmee om politici wat voordeel getrek het uit die omstrede Estina-suiwelprojek in die Oos-Vrystaatse distrik Vrede aan die pen te laat ry. Mkhwebane het Donderdagaand verskyn voor die parlementêre portefeuljekomitee oor justisie, en het in reaksie op skerp ondervraging deur die DA-LP’s Glynnis Breytenbach en Werner Horn oor haar gesukkel met haar ondersoekwerk gesê die politici wat by die gebeure betrek word, het onlangs kennisgewings van haar kantoor ontvang met vrae oor hul betrokkenheid. Die OB het vroeër al uiters skerp kritiek op die lyf geloop weens haar klaarblyklike onwilligheid of onvermoë om bevindings te maak teen Vrystaatse politici uit die Gupta-Zuma-kamp wat by die Vrede-skandaal betrek word, soos onder andere Ace Magashule en Mosebenzi Zwane. Horn het trouens vir Mkhwebane daaroor gekonfronteer dat Zwane ’n verjaardagpartytjie van haar bygewoon het. Mkhwebane het beweer sy het nie vir Zwane na die partytjie genooi nie; hy het saam met ’n genooide gas daar opgedaag. Daarom meen sy dat sy beslis vir Zwane kan ondersoek sonder om bevooroordeeld te wees. Die res van die vergadering het sy op kenmerkend seepgladde manier gebrabbel en moeilike vrae vermy terwyl sy gekla het haar kantoor het te min geld om hul werk behoorlik te doen noudat hul begroting, soos dié van alle staatsinstellings, ingekort is weens die land se swak finansiële posisie.